Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 92/118/EØF om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener i direktiv 90/425/EØF« (97/C 66/14)

Rådet for Den Europæiske Union besluttede den 11. september 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Turid Ström til ordfører. Sektionen vedtog sin udtalelse den 5. november 1996.

Det Økonomiske og Sociale Udvalg vedtog på sin 340. plenarforsamling den 27. og 28. november 1996, mødet den 27. november 1996, med 106 stemmer for, 1 stemme imod og 2 hverken for eller imod følgende udtalelse.

1. Indledning - Baggrunden for Kommissionens forslag

1.1. Direktiv 92/118/EØF indeholder dyresundhedsmæssige og sundhedsmæssige betingelser for handelen inden for Fællesskabet med produkter af animalsk oprindelse, dvs. fersk kød, kødprodukter, ægprodukter m.m. der for så vidt angår disse betingelser ikke er underlagt specifikke fællesskabsbestemmelser som omhandlet i bl.a. bilag A, kapitel 1, i direktiv 89/662/EØF.

1.2. Det fastslås i direktiv 92/118/EØF, at handelen med produkter af animalsk oprindelse bør liberaliseres, men som følge af risikoen for spredning af dyresygdomme bør der opstilles specifikke betingelser for visse produkter af animalsk oprindelse, som skal være opfyldt, før produkterne kan markedsføres.

1.3. Der blev indført et godkendelses- og kontrolsystem for indførsel fra tredjelande. Nogle produkter, bl.a. uforarbejdede huder og skind af hovdyr, ben, horn og hove, kan med visse undtagelser kun indføres i EU, hvis de kommer fra et tredjeland, som er opført på en særlig liste, og fra virksomheder, som overholder specifikke krav. Myndighederne i de pågældende lande skal give garanti for, at de overholder kravene. Der skal udarbejdes en EF-liste over de pågældende virksomheder.

2. Resumé af forslaget

2.1. Det foreliggende forslag om ændring af direktiv 92/118/EØF indebærer en vis forenkling af de nugældende regler for indførsel. F.eks. ophæves kravet om udarbejdelse af en EF-liste over tredjelandsvirksomheder for bestemte produkter, som ikke er beregnet til konsum eller foder samt for biavlsprodukter, jagttrofæer, gylle, uld m.m. og honning. Det er tilstrækkeligt, at forarbejdningsvirksomheden registreres af den kompetente myndighed i tredjelandet.

2.2. For andre produkter såsom serum, blod og blodprodukter, mælkeprodukter, som ikke er bestemt til konsum, foder til selskabsdyr, spæk og fedt er det ifølge forslaget tilstrækkeligt, at de virksomheder, produkterne kommer fra, opføres på en liste, som udarbejdes efter en særlig procedure med inddragelse af Den Stående Veterinærkomité.

2.3. Endvidere foreslås det, at der udarbejdes sundhedsbetingelser for kød af arter, som ikke er omfattet af de specifikke krav, og især for kød af reptiler.

3. Særlige bemærkninger

3.1. ØSU har i princippet ingen indvendinger imod en forenkling af dette temmelig uoverskuelige direktiv.

3.2. ØSU mener dog ikke, at direktivets forslag til forenkling bør gælde uforarbejdet fjerkrægødning. Her er en EF-liste fortsat hensigtsmæssig, eftersom der i forbindelse med fjerkrægødning foreligger stor smitterisiko (salmonella, hønsepest, Newcastle disease).

Bruxelles, den 27. november 1996.

Tom JENKINS

Formand for Det Økonomiske og Sociale Udvalg